


























I PRIEDAS

PREPARATO CHARAKTERISTIKŲ SANTRAUKA


1.	VAISTINIO PREPARATO PAVADINIMAS

Effafen medaus ir citrinų skonio 8,75 mg kietosios pastilės 


2.	KOKYBINĖ IR KIEKYBINĖ SUDĖTIS

Kiekvienoje kietojoje pastilėje yra 8,75 mg flurbiprofeno. 

Pagalbinės medžiagos, kurių poveikis žinomas
Izomaltas (E953): 2 047,60 mg/kietojoje pastilėje.
Skystasis maltitolis: 511,75 mg/kietojoje pastilėje. 
Medaus skonio aromatinė medžiaga (sudėtyje yra citronelolio): 2,40 mg/kietojoje pastilėje.
Citrinų skonio aromatinė medžiaga (sudėtyje yra citralio, citronelolio, geraniolio, limoneno ir linalolio): 9,00 mg/kietojoje pastilėje.

Visos pagalbinės medžiagos išvardytos 6.1 skyriuje.


3.	FARMACINĖ FORMA

Kietoji pastilė.

Balta arba šviesiai geltona, apvali, plokščia, nuožulniais kraštais, medaus ir citrinų skonio, 7–8 mm storio ir 18–19 mm skersmens, kietoji pastilė. 


4.	KLINIKINĖ INFORMACIJA

4.1	Terapinės indikacijos

Effafen medaus ir citrinų skonio 8,75 mg kietosios pastilės skirtos suaugusiųjų ir vyresnių kaip 12 metų paauglių vietiniam trumpalaikiam gerklės (ryklės) skausmo simptomų malšinimui.

4.2	Dozavimas ir vartojimo metodas

Dozavimas
Reikia vartoti mažiausią veiksmingą dozę trumpiausią laikotarpį, būtiną simptomams palengvinti (žr. 4.4 skyrių).

Suaugusieji ir vyresni kaip 12 metų paaugliai 
Vieną kietąją pastilę čiulpti / leisti jai lėtai ištirpti burnoje kas 3–6 valandas, jei reikia. Ne daugiau kaip 5 kietosios pastilės per 24 valandas.
Šio vaistinio preparato reikia vartoti ne ilgiau kaip tris dienas.

Vaikų populiacija
Effafen nerekomenduojama vartoti jaunesniems kaip 12 metų vaikams, nes saugumas ir veiksmingumas šioje amžiaus grupėje nenustatyti.

Senyviems pacientams
Dėl riboto klinikinių tyrimų skaičiaus negalima rekomenduoti bendros dozės šiai populiacijai. Senyviems pacientams yra didesnė sunkių nepageidaujamų reiškinių rizika. 

Sutrikusi inkstų funkcija
Pacientams, kurių inkstų funkcija yra lengvai ar vidutiniškai sutrikusi, dozės mažinti nereikia. Pacientams, kuriems yra sunkus inkstų nepakankamumas, flurbiprofeno vartoti draudžiama (žr. 4.3 skyrių).

Sutrikusi kepenų funkcija
Pacientams, kurių kepenų funkcija yra lengvai ar vidutiniškai sutrikusi, dozės mažinti nereikia. Pacientams, kuriems yra sunkus kepenų nepakankamumas (žr. 5.2 skyrių), flurbiprofeno vartoti draudžiama (žr. 4.3 skyrių). 

Vartojimo metodas

Vartoti ant burnos gleivinės ir tik trumpą laiką.

Kietajai pastilei reikia leisti laisvai ištirpti burnoje.
Kaip ir visas kietąsias pastiles, Effafen medaus ir citrinų skonio 8,75 mg kietąsias pastiles reikia judinti burnoje, kad būtų išvengta vietinio dirginimo.


4.3 	Kontraindikacijos

· Padidėjęs jautrumas veikliajai arba bet kuriai 6.1 skyriuje nurodytai pagalbinei medžiagai.
· Pacientai, kuriems anksčiau pasireiškė padidėjusio jautrumo reakcijos (pvz., astma, bronchų spazmas, rinitas, angioneurozinė edema ar dilgėlinė) reaguojant į acetilsalicilo rūgštį ar kitus nesteroidinius vaistinius preparatus nuo uždegimo.
· Aktyvi arba pasikartojanti peptinė opa ir (arba) kraujavimas (du ar daugiau atskirų patvirtintų išopėjimo epizodų) ir žarnyno išopėjimas.
· Patirtas kraujavimas iš virškinimo trakto ar jo perforacija, sunkus kolitas, kraujavimas ar kraujodaros sutrikimai, susiję su ankstesniu gydymu sisteminiais nesteroidiniais vaistiniais preparatais nuo uždegimo (NVPNU).
· Trečiasis nėštumo trimestras (žr. 4.6 skyrių).
· Sunkus širdies nepakankamumas, sunkus inkstų nepakankamumas ar sunkus kepenų nepakankamumas (žr. 4.4 skyrių).

4.4	Specialūs įspėjimai ir atsargumo priemonės

Nepageidaujamas poveikis gali būti sumažintas vartojant mažiausią veiksmingą dozę trumpiausią laikotarpį, būtiną simptomams suvaldyti (žr. toliau apie virškinimo trakto ir širdies bei kraujagyslių riziką).

Gydymą reikia iš naujo įvertinti, jei simptomai paūmėja arba atsiranda naujų simptomų.

Kiti NVPNU
Reikia vengti kartu vartoti flurbiprofeno ir kitų NVPNU, įskaitant selektyvius ciklooksigenazės-2 inhibitorius (žr. 4.5 skyrių).

Senyvi pacientai
Senyvi pacientai dažniau patiria nepageidaujamų reakcijų į NVPNU, ypač kraujavimą iš virškinimo trakto ir jo perforaciją, kurie gali būti mirtini.

Virškinimo traktas
NVPNU turi būti skiriami atsargiai pacientams, sirgusiems virškinimo trakto ligomis (opiniu kolitu, Krono liga), nes šios būklės gali paūmėti (žr. 4.8 skyrių).
Kraujavimas iš virškinimo trakto, opos ar perforacija, kurie gali būti mirtini, buvo pastebėti vartojant visus NVPNU bet kuriuo gydymo metu, pacientams, anamnezėje sirgusiems sunkiomis virškinimo trakto ligomis ar jomis nesirgusiems bei patyrusiems įspėjamųjų simptomų ar jų nepatyrusiems.
Kraujavimo iš virškinimo trakto, opos ar perforacijos rizika yra didesnė didėjant NVPNU dozėms, pacientams, kuriems anksčiau buvo opų, ypač jei jos komplikavosi kraujavimu ar perforacija (žr. 4.3 skyrių) ir senyviems žmonėms, nors šis poveikis paprastai nepasireiškia vartojant trumpalaikio riboto vartojimo vaistinių preparatų, tokių kaip Effafen medaus ir citrinų skonio 8,75 mg kietosios pastilės. Pacientai, kuriems anksčiau buvo pasireiškęs toksinis poveikis virškinimo traktui, ypač senyvi, apie bet kokius neįprastus pilvo simptomus (ypač kraujavimą iš virškinimo trakto) turi pranešti savo sveikatos priežiūros specialistui.
Atsargumo priemonių reikia imtis pacientams, kurie kartu vartoja vaistinių preparatų, galinčių padidinti išopėjimo ar kraujavimo riziką, pvz., geriamuosius kortikosteroidus, antikoaguliantus, tokius kaip varfarinas, selektyvius serotonino reabsorbcijos inhibitorius ar trombocitų agregaciją slopinančius preparatus, tokius kaip acetilsalicilo rūgštis (žr. 4.5 skyrių).
Pacientams, vartojantiems flurbiprofeno, gydymą reikia nutraukti, jei atsiranda kraujavimas iš virškinimo trakto ar išopėjimas.

Širdies ir kraujagyslių sistemos, inkstų ir kepenų funkcijos sutrikimai
Nustatyta, kad NVPNU gali sukelti nefrotoksiškumą įvairiomis formomis, įskaitant intersticinį nefritą, nefrozinį sindromą ir inkstų nepakankamumą. Vartojant NVPNU gali sumažėti nuo dozės priklausomas prostaglandinų susidarymas, o nuosėdų susidarymas gali sukelti inkstų nepakankamumą. Didžiausia šios reakcijos rizika yra pacientams, kuriems yra inkstų funkcijos sutrikimas, širdies nepakankamumas, kepenų funkcijos sutrikimas, vartojantiems diuretikų ir senyviems žmonėms. Tačiau šis poveikis paprastai nepasireiškia vartojant trumpalaikio riboto vartojimo vaistinių preparatų, tokių kaip flurbiprofeno kietosios pastilės.


Poveikis širdies ir kraujagyslių sistemai bei smegenų kraujotakai
Pradedant gydyti pacientus, kuriems anksčiau buvo hipertenzija ir (arba) širdies nepakankamumas, reikia būti atsargiems (būtina pasitarti su gydytoju arba vaistininku), nes pranešta apie skysčių susilaikymą, hipertenziją ir edemą, susijusius su gydymu NVPNU (žr. 4.3 4.8 skyrių).
Klinikinių tyrimų ir epidemiologiniai duomenys rodo, kad kai kurių NVPNU vartojimas (ypač didelėmis dozėmis ir gydant ilgą laiką) gali būti susijęs su nedidele padidėjusia arterinių trombozinių reiškinių (pvz., miokardo infarkto ar insulto) rizika. Nėra pakankamai duomenų, kad būtų galima atmesti šią riziką vartojant flurbiprofeno, kai jo vartojama didžiausia 5 kietųjų pastilių per parą doze.

Poveikis nervų sistemai
Analgetikų sukeltas galvos skausmas: ilgai vartojant analgetikus arba kai analgetikai vartojami ne pagal nurodymus, gali pasireikšti galvos skausmas, kurio negalima gydyti didesnėmis vaistinio preparato dozėmis. 

Kepenų funkcijos sutrikimas
Pacientams, kuriems yra lengvas ar vidutinio sunkumo kepenų funkcijos sutrikimas, šio vaistinio preparato turi būti vartojama atsargiai (žr. 4.8 skyrių). Esant sunkiam kepenų funkcijos sutrikimui – kontraindikuotinas (žr. 4.3 skyrių).

Dermatologinis poveikis
Vartojant NVPNU labai retai buvo pranešta apie sunkias, kartais mirtinas odos reakcijas, įskaitant eksfoliacinį dermatitą, Stevens-Johnson sindromą ir toksinę epidermio nekrolizę (žr. 4.8 skyrių). Atsiradus odos bėrimui, gleivinės pažeidimams ar kitiems padidėjusio jautrumo požymiams, flurbiprofeno vartojimą reikia nutraukti.

Sisteminė raudonoji vilkligė (SRV) ir mišri jungiamojo audinio liga
Pacientams, sergantiems SRV ir mišria jungiamojo audinio liga, gali būti padidėjusi aseptinio meningito rizika (žr. 4.8 skyrių). Tačiau šis poveikis paprastai nepasireiškia vartojant trumpalaikio riboto vartojimo vaistinius preparatus, pvz., flurbiprofeno kietąsias pastiles.

Kvėpavimo sistemos sutrikimai
Bronchų spazmas gali pasireikšti pacientams, sergantiems bronchų astma ar alerginėmis ligomis, arba jau sirgusiems tokiomis ligomis. Šiems pacientams flurbiprofeno reikia vartoti atsargiai.


Infekcijos
Pacientas turi nedelsdamas kreiptis į gydytoją, jei gydymo flurbiprofenu metu atsiranda ar pasunkėja bakterinės infekcijos simptomai, nes vartojant sisteminių NVPNU pavieniais atvejais buvo pranešta apie infekcinių uždegimų paūmėjimą (pvz., nekrozuojančio fascito išsivystymą). Reikia apsvarstyti poreikį pradėti antibakterinį gydymą vaistiniu preparatu nuo infekcijų.

Pagrindinių infekcijų simptomų maskavimas 
Epidemiologiniai tyrimai rodo, kad sisteminio poveikio NVPNU gali maskuoti infekcijos simptomus, dėl to gali būti pavėluotai pradedamas tinkamas gydymas ir taip pabloginama infekcijos baigtis. Tai pastebėta visuomenėje įgytos bakterinės pneumonijos ir vėjaraupių bakterinių komplikacijų atvejais. Jei Effafen medaus ir citrinų skonio skiriama tuo metu, kai pacientas karščiuoja ar jaučia su infekcija susijusį skausmą, rekomenduojama stebėti infekciją.

Pagalbinės medžiagos, kurių poveikis žinomas
Šio vaistinio preparato sudėtyje yra izomalto ir skystojo maltitolio, kurie gali truputį laisvinti vidurius. Šio vaistinio preparato negalima vartoti pacientams, kuriems nustatytas retas paveldimas sutrikimas – fruktozės netoleravimas. 1 g maltitolio ir izomalto energinė vertė – 2,3 kcal.

Šio vaistinio preparato aromatinių medžiagų sudėtyje yra citralio, citronelolio, geraniolio, limoneno ir linalolio, kurie gali sukelti alerginių reakcijų.

4.5	Sąveika su kitais vaistiniais preparatais ir kitokia sąveika

	Flurbiprofeno reikia vengti vartoti kartu su:

	Kitais NVPNU, įskaitant selektyvius ciklooksigenazės-2 inhibitorius
	Venkite vienu metu vartoti du ar daugiau NVPNU, nes tai gali padidinti nepageidaujamų reiškinių riziką, ypač virškinimo trakto nepageidaujamų reiškinių, tokių kaip opos ir kraujavimas (žr. 4.4 skyrių).

	Acetilsalicilo rūgštimi (maža doze)
	Nebent mažą acetilsalicilo rūgšties dozę (ne daugiau kaip 75 mg per parą) rekomendavo gydytojas, nes tai gali padidinti nepageidaujamų reakcijų riziką (žr. 4.4 skyrių).



	Flurbiprofeno reikia vartoti atsargiai kartu su:

	Antikoaguliantais
	NVPNU gali sustiprinti antikoaguliantų, tokių kaip varfarinas, poveikį (žr. 4.4 skyrių).

	Trombocitų agregaciją slopinančiais vaistiniais preparatais
	Padidėjusi virškinimo trakto išopėjimo ar kraujavimo rizika (žr. 4.4 skyrių).

	Antihipertenziniais vaistiniais preparatais (diuretikais, AKF inhibitoriais, angiotenzino II receptorių blokatoriais)
	NVNU gali sumažinti diuretikų ir kitų antihipertenzinių vaistinių preparatų poveikį; jie gali padidinti nefrotoksiškumą, kurį sukelia ciklooksigenazės slopinimas, ypač pacientams, kurių inkstų funkcija sutrikusi (pacientai turi būti pakankamai hidratuoti, o pradedant kartu vartojamą gydymą ir vėliau periodiškai reikia apsvarstyti inkstų funkcijos stebėjimą).

	Alkoholiu
	Gali padidinti nepageidaujamų reakcijų, ypač kraujavimo iš virškinimo trakto, riziką.

	Širdies glikozidais
	NVPNU gali sustiprinti širdies nepakankamumą, sumažinti glomerulų filtracijos greitį ir padidinti glikozidų koncentraciją plazmoje – rekomenduojama tinkamai stebėti ir, jei reikia, koreguoti dozę. 

	Ciklosporinu
	Padidėjusi nefrotoksiškumo rizika.

	Kortikosteroidais
	Gali padidinti nepageidaujamų reakcijų riziką, ypač virškinimo trakte (žr. 4.3 skyrių).

	Ličiu
	Gali padidinti ličio koncentraciją serume – rekomenduojama tinkamai stebėti ir, jei reikia, koreguoti dozę. 

	Metotreksatu
	NVNU vartojimas per 24 valandas prieš metotreksato vartojimą arba po jo gali padidinti metotreksato koncentraciją ir sustiprinti jo toksinį poveikį.

	Mifepristonu
	NVPNU negalima vartoti 8–12 dienų po mifepristono vartojimo, nes NVPNU gali sumažinti mifepristono poveikį.

	Geriamaisiais vaistiniais preparatais nuo diabeto
	Registruota gliukozės koncentracijos kraujyje pokyčių (rekomenduojama dažniau tikrintis glikemiją).

	Fenitoinu
	Gali padidinti fenitoino koncentraciją serume – rekomenduojama tinkamai stebėti ir, jei reikia, koreguoti dozę. 

	Kalį sulaikančiais diuretikais
	Vartojant vienu metu, gali atsirasti hiperkalemija (rekomenduojama atlikti kalio koncentracijos serume tyrimus).

	Probenecidu
Sulfinpirazonu
	Vaistiniai preparatai, kurių sudėtyje yra probenecido ar sulfinpirazono, gali sulėtinti flurbiprofeno išsiskyrimą.

	Chinolonų grupės antibiotikais
	Su gyvūnais ir žmonėmis susiję duomenys rodo, kad NVPNU gali padidinti traukulių riziką, susijusią su chinolonais. Pacientams, vartojantiems NVPNU ir chinolonų grupės antibiotikų, gali būti didesnė traukulių rizika.

	Selektyviaisiais serotonino reabsorbcijos inhibitoriais (SSRI)
	Padidėjusi virškinimo trakto išopėjimo ar kraujavimo rizika (žr. 4.4 skyrių).

	Takrolimuzu
	Galimas nefrotoksiškumo rizikos padidėjimas, kai NVPNU vartojami kartu su takrolimuzu.

	Zidovudinu
	Padidėjusi hematologinio toksiškumo rizika, kai NVPNU vartojami kartu su zidovudinu.



Iki šiol tyrimai neatskleidė jokios sąveikos tarp flurbiprofeno ir tolbutamido ar antacidiniais vaistais.

4.6 	Vaisingumas, nėštumo ir žindymo laikotarpis

Nėštumas
Prostaglandinų sintezės slopinimas gali neigiamai veikti nėštumą ir (arba) embriono/vaisiaus vystymąsi. Epidemiologinių tyrimų rezultatai rodo padidėjusią persileidimo, širdies malformacijos ir gastrošizės riziką po prostaglandinų sintezės inhibitoriaus vartojimo ankstyvuoju nėštumo laikotarpiu. Absoliuti širdies ir kraujagyslių malformacijos rizika padidėjo nuo mažiau kaip 1% iki maždaug 1,5%. Manoma, kad rizika didėja didėjant dozei ir gydymo trukmei. Tyrimų su gyvūnais metu nustatyta, kad prostaglandinų sintezės inhibitoriaus vartojimas didina priešimplantacinių ir poimplantacinių netekčių bei embriono ir vaisiaus žuvimo dažnį. Be to, gyvūnams, kuriems organogenezės laikotarpiu buvo skiriamas prostaglandinų sintezės inhibitorius, nustatytas padidėjęs įvairių malformacijų, įskaitant širdies ir kraujagyslių malformacijas, dažnis.
Klinikinių duomenų apie flurbiprofeno kietųjų pastilių vartojimą nėštumo metu nėra. Nors sisteminė ekspozicija yra mažesnė, palyginti su vartojimu per burną, nežinoma, ar po vietinio vartojimo pasiekta sisteminė flurbiprofeno ekspozicija gali būti žalinga embrionui/vaisiui.
Pirmąjį ir antrąjį nėštumo trimestrais flurbiprofeno vartoti negalima, nebent tai yra būtina. Jei flurbiprofeną vartoja moterys, kurios bando pastoti, arba moterys pirmąjį ir antrąjį nėštumo trimestrais, reikia vartoti mažiausią įmanomą dozę ir gydyti kiek įmanoma trumpiau.
Trečiąjį nėštumo trimestrą visi prostaglandinų sintezės inhibitoriai gali sukelti
vaisiui:
· kardiopulmoninį toksinį poveikį (priešlaikinį arterinio latako užsidarymą ir plautinę hipertenziją); 
· inkstų funkcijos sutrikimą, kuris gali progresuoti iki inkstų nepakankamumo su oligohidramnionu; 
motinai ir naujagimiui nėštumo pabaigoje:
· galimą kraujavimo laiko pailgėjimą, antiagregacinį poveikį, kuris gali pasireikšti net vartojant labai mažas dozes; 
· gimdos susitraukimų slopinimą, dėl kurio gimdymas gali vėluoti arba užsitęsti. 
Todėl flurbiprofeno trečiąjį nėštumo trimestrą vartoti negalima (žr. 4.3 skyrių).

Žindymas
Ribotuose tyrimuose nustatyta, kad flurbiprofeno išsiskiria į gydytų moterų pieną labai mažomis koncentracijomis ir, tikėtina, nekenkia žindomam kūdikiui. Tačiau dėl galimo NVPNU poveikio žindomiems kūdikiams flurbiprofeno vartoti žindymo laikotarpiu nerekomenduojama.

Vaisingumas
Yra duomenų, kad vaistiniai preparatai, slopinantys ciklooksigenazės/prostaglandinų sintezę, gali sutrikdyti moterų vaisingumą, veikdami ovuliaciją. Šis poveikis yra grįžtamas nutraukus gydymą.


4.7	Poveikis gebėjimui vairuoti ir valdyti mechanizmus

Poveikio gebėjimui vairuoti ir valdyti mechanizmus tyrimų neatlikta. Tačiau svaigulys ir regos sutrikimai yra galimi NVPNU vartojimo šalutinio poveikio reiškiniai. Jei jie pasireiškė, nevairuokite ir nevaldykite mechanizmų. 

4.8	Nepageidaujamas poveikis

Registruota padidėjusio jautrumo reakcijų į NVPNU, kurios gali būti:
· nespecifinės alerginės reakcijos ir anafilaksija;
· kvėpavimo takų reaktyvumas, pvz., astma, astmos paūmėjimas, bronchų spazmas ir dusulys;
· keletas odos reakcijų, tokių kaip niežėjimas, dilgėlinė, angioneurozinė edema ir rečiau – eksfoliacinės ir pūslinės dermatozės (įskaitant toksinę epidermio nekrolizę ir daugiaformę eritemą).
Vartojant NVPNU buvo pranešta apie edemos, hipertenzijos ir širdies nepakankamumo atvejus.
Klinikinių tyrimų ir epidemiologiniai duomenys rodo, kad kai kurių NVPNU vartojimas (ypač didelėmis dozėmis ir vartojant ilgą laiką) gali būti susijęs su nedidele padidėjusia arterinių trombozinių reiškinių (pvz., miokardo infarkto ar insulto) rizika (žr. 4.4 skyrių). Nėra pakankamai duomenų, kad būtų galima atmesti tokią riziką vartojant flurbiprofeno 8,75 mg kietąsias pastiles.
Toliau pateiktas nepageidaujamo poveikio reiškinių sąrašas susijęs su nepageidaujamu poveikiu, kuris buvo registruotas vartojant flurbiprofeno be recepto trumpalaikiam vartojimui skirtomis dozėmis.
Nepageidaujamo poveikio dažnis apibūdinamas taip: labai dažnas (≥ 1/10), dažnas (nuo ≥ 1/100 iki < 1/10), nedažnas (nuo ≥ 1/1 000 iki < 1/100), retas (nuo ≥ 1/10 000 iki < 1/1 000), labai retas (< 1/10 000) ir dažnis nežinomas (negali būti apskaičiuotas pagal turimus duomenis).

	Imuninės sistemos sutrikimai
	Retas
	Anafilaksinė reakcija

	Psichikos sutrikimai
	Nedažnas
	Nemiga

	Širdies ir kraujagyslių bei smegenų kraujotakos sutrikimai
	Dažnis nežinomas
	Edema, hipertenzija ir širdies nepakankamumas

	Nervų sistemos sutrikimai
	Dažnas
	Svaigulys, galvos skausmas, parestezija

	
	Nedažnas
	Mieguistumas

	Kvėpavimo sistemos, krūtinės ląstos ir tarpuplaučio sutrikimai
	Dažnas
	Gerklės dirginimas

	
	Nedažnas
	Astmos paūmėjimas ir bronchų spazmas, dusulys, švokštimas, burnos ir ryklės pūslelės, ryklės hipestezija

	
	Dažnis nežinomas
	Sinusų skausmas

	Virškinimo trakto sutrikimai
	
	

	
	Dažnas
	Viduriavimas, burnos išopėjimas, pykinimas, burnos skausmas, burnos parestezija, burnos ir ryklės skausmas, diskomfortas burnoje (šilumos ar deginimo pojūtis arba dilgčiojimas burnoje).


	
	Nedažnas
	Pilvo skausmas, pilvo pūtimas, vidurių užkietėjimas, burnos džiūvimas, dispepsija, flatulencija, glosodinija, disgeuzija, burnos dizestezija, vėmimas.

	Kepenų, tulžies pūslės ir latakų sutrikimai
	Dažnis nežinomas
	Hepatitas 

	Odos ir poodinio audinio sutrikimai

	Nedažnas
	Įvairūs odos bėrimai, niežėjimas

	
	Dažnis nežinomas
	Sunkios odos reakcijos, tokios kaip pūslinės reakcijos, įskaitant Stevens-Johnson sindromą ir toksinę epidermio nekrolizę

	Bendrieji sutrikimai ir vartojimo vietos pažeidimai
	Nedažnas
	Karščiavimas, skausmas




Pranešimas apie įtariamas nepageidaujamas reakcijas
Svarbu pranešti apie įtariamas nepageidaujamas reakcijas, pastebėtas po vaistinio preparato registracijos, nes tai leidžia nuolat stebėti vaistinio preparato naudos ir rizikos santykį. Sveikatos priežiūros ar farmacijos specialistai turi pranešti apie bet kokias įtariamas nepageidaujamas reakcijas, užpildę ir pateikę pranešimo formą Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais.


4.9	Perdozavimas 

Simptomai
Daugumai pacientų, kurie suvartojo kliniškai reikšmingą NVPNU kiekį, pasireiškia tik pykinimas, vėmimas, epigastriumo skausmas ir rečiau – viduriavimas. Taip pat galimas ūžesys, galvos skausmas ir kraujavimas iš virškinimo trakto. Sunkesnių apsinuodijimų NVPNU atveju toksinis poveikis būdingas centrinei nervų sistemai, kuris pasireiškia mieguistumu, kartais sujaudinimu, regėjimo sutrikimu ir dezorientacija arba koma. Kartais pacientams pasireiškia traukuliai. Sunkiai apsinuodijus NVPNU, gali išsivystyti metabolinė acidozė ir pailgėti protrombino laikas / padidėti tarptautinis normalizuotas santykis (TNS), tikriausiai dėl sąveikos su cirkuliuojančiais krešėjimo faktoriais. Gali pasireikšti ūminis inkstų nepakankamumas ir kepenų pažeidimas. Astma sergantiems pacientams galimas astmos paūmėjimas.

Gydymas
Specifinio flurbiprofeno priešnuodžio nėra. Gydymas turi būti simptominis ir palaikomasis, įskaitant kvėpavimo takų praeinamumo palaikymą ir širdies bei gyvybinių funkcijų stebėjimą, kol jos stabilizuosis.
Reikia apsvarstyti aktyvintosios anglies vartojimą ir, jei reikia, serumo elektrolitų korekciją, ypač jei nuo galimai toksinio kiekio nurijimo praėjo mažiau kaip viena valanda. Dažnus ar užsitęsusius traukulius reikia gydyti į veną leidžiamu diazepamu arba lorazepamu. Astmos atveju reikia skirti bronchus plečiančių vaistų.


5.	FARMAKOLOGINĖS SAVYBĖS

5.1	Farmakodinaminės savybės

Farmakoterapinė grupė – gerklės preparatai, kiti gerklės preparatai, ATC kodas – R02AX01.

Veikimo mechanizmas
Flurbiprofenas yra propiono rūgšties darinio NVPNU, kuris veikia slopindamas prostaglandinų sintezę. 

Farmakodinaminis poveikis
Žmonėms flurbiprofenas pasižymi stipriomis analgetinėmis, antipiretinėmis ir priešuždegiminėmis savybėmis, o dirbtinėse seilėse ištirpinta 8,75 mg dozė sumažina prostaglandinų sintezę kultivuotose žmogaus kvėpavimo takų ląstelėse. Remiantis tyrimais, atliktais naudojant viso kraujo analizę, flurbiprofenas yra mišrus COX-1 / COX-2 inhibitorius, šiek tiek selektyvus COX-1 atžvilgiu.

Ikiklinikiniai tyrimai rodo, kad R(–) flurbiprofeno enantiomeras ir giminingų NVPNU enantiomerai gali veikti centrinę nervų sistemą; spėjamas mechanizmas – indukuotos COX-2 slopinimas nugaros smegenų lygyje.

Klinikinis veiksmingumas ir saugumas
Ex vivo modelyje nustatyta, kad flurbiprofenas iš 8,75 mg kietosios pastilės prasiskverbia į visus žmogaus ryklės audinio sluoksnius, įskaitant gilesnįjį sluoksnį.

Įrodyta, kad viena 8,75 mg flurbiprofeno dozė, suvartota lokaliai gerklėje kietosios pastilės pavidalu, malšina gerklės skausmą, įskaitant patinusią ir uždegimo apimtą skaudančią gerklę, reikšmingai sumažindama (mažiausių kvadratų vidurkių skirtumas) gerklės skausmo intensyvumą nuo 22 minutės (–5,5 mm), pasiekdama maksimumą 70 minutę (–13,7 mm) ir išlikdama reikšminga iki 240 minučių (–3,5 mm), įskaitant pacientus, sergančius streptokokinėmis ir ne streptokokinėmis infekcijomis, sunkumą ryti nuo 20 minutės (–6,7 mm), pasiekdama maksimumą 110 minutę (–13,9 mm) ir iki 240 minučių (–3,5 mm), ir gerklės patinimo pojūtį nuo 60 minutės (–9,9 mm), pasiekdama maksimumą 120 minutę (–11,4 mm) ir iki 210 minučių (–5,1 mm).

Daugkartinių dozių veiksmingumas, išmatuotas naudojant skausmo intensyvumo skirtumų sumą (angl. Sum of Pain Intensity Differences, SPID) per 24 valandas, parodė, kad reikšmingai sumažėjo gerklės skausmo intensyvumas (nuo –473,7 mm*val iki –529,1 mm*val), sunkumas ryti (nuo –458,4 mm*val iki –575,0 mm*val) ir gerklės patinimas (nuo –482,4 mm*val iki –549,9 mm*val), statistiškai reikšmingai labiau sumažėjo bendras skausmas kas valandą per 23 valandas pagal visus tris rodiklius ir statistiškai reikšmingai labiau sumažėjo gerklės skausmas kas valandą per 6 valandų vertinimo laikotarpį. Daugkartinių dozių veiksmingumas taip pat buvo įrodytas 24 valandų ir 3 dienų laikotarpiu.

Pacientams, vartojusiems antibiotikų nuo streptokokinės infekcijos, statistiškai reikšmingai labiau palengvėjo gerklės skausmo intensyvumas vartojant 8,75 mg flurbiprofeno praėjus 7 val. po antibiotikų vartojimo ir vėliau. Pacientams, sergantiems streptokokine gerklės infekcija ir vartojant antibiotikų, flurbiprofeno 8,75 mg analgezinis poveikis nesumažėjo.

Praėjus 2 valandoms po pirmosios dozės, flurbiprofeno 8,75 mg kietųjų pastilių vartojimas labai palengvino kai kuriuos su gerklės skausmu susijusius simptomus, buvusius pradžioje, įskaitant kosulį (50 %, palyginti su 4 %), apetito praradimą (84 %, palyginti su 57 %) ir karščiavimą (68 %, palyginti su 29 %). Kietosios pastilės burnoje ištirpsta per 5–12 minučių ir jau po 2 minučių suteikia gleivinei išmatuojamą raminamąjį ir dengiamąjį poveikį.


Vaikų populiacija
Specifinių tyrimų su vaikais neatlikta. Flurbiprofeno 8,75 mg pastilių veiksmingumo ir saugumo tyrimuose dalyvavo 12–17 metų paaugliai, tačiau dėl mažos imties negalima daryti statistinių išvadų. 

5.2	Farmakokinetinės savybės

Absorbcija
Kietosios pastilės tirpsta 5–12 minučių; flurbiprofenas greitai absorbuojamas – kraujyje aptinkamas po 5 minučių, o didžiausia koncentracija plazmoje pasiekiama po 40–45 minučių; vidutinė koncentracija yra 1,4 μg/ml – apie 4,4 karto mažesnė nei 50 mg tabletės. Flurbiprofenas gali būti absorbuojamas iš burnos gleivinės pasyvia difuzija. Absorbcijos greitis priklauso nuo farmacinės formos – didžiausia koncentracija pasiekiama greičiau nei po lygiavertės nurytos dozės, tačiau yra panašaus dydžio.

Pasiskirstymas
Flurbiprofenas greitai pasiskirsto po visą organizmą ir ekstensyviai jungiasi su plazmos baltymais.

Biotransformacija/eliminacija
Flurbiprofenas daugiausia metabolizuojamas hidroksilinimo būdu ir išsiskiria per inkstus. Jo eliminacijos pusinės eliminacijos laikas yra 3–6 valandos. Labai nedidelis flurbiprofeno kiekis išsiskiria į motinos pieną (mažiau kaip 0,05 μg/ml). Maždaug 20–25% išgertos flurbiprofeno dozės išsiskiria nepakitusios formos.

Ypatingos populiacijos
Pavartojus flurbiprofeno tablečių per burną, farmakokinetinių parametrų skirtumų tarp senyvų ir jaunų suaugusių savanorių nepastebėta. Duomenų apie < 12 metų vaikų farmakokinetiką pavartojus 8,75 mg flurbiprofeno pastilių nėra; vartojant sirupą ir žvakutes esminių skirtumų, palyginti su suaugusiaisiais, nenustatyta.

5.3	Ikiklinikinių saugumo tyrimų duomenys

Nėra jokių reikšmingų ikiklinikinių duomenų, papildančių informaciją, jau pateiktą kituose atitinkamuose skyriuose.

6.	FARMACINĖ INFORMACIJA

6.1	Pagalbinių medžiagų sąrašas

Izomaltas (E953)
Skystasis maltitolis
Acesulfamo kalio druska (E950)
Makrogolis
Levomentolis
Medaus skonio aromatinė medžiaga (sudėtyje yra etilfenilacetato, feniletilacetato, citronelolio, aldehido C-16 ir propilenglikolio (E1520))
Citrinų skonio aromatinė medžiaga (sudėtyje yra citralio, citronelolio, geraniolio, limoneno ir linalolio)

Gali būti skystojo lengvo parafino, naudojamo kaip pagalbinė technologinė medžiaga, pėdsakų.

6.2	Nesuderinamumas

Duomenys nebūtini.

6.3	Tinkamumo laikas

3 metai.

6.4	Specialios laikymo sąlygos

Šiam vaistiniam preparatui specialių laikymo sąlygų nereikia.

6.5	Talpyklės pobūdis ir jos turinys

PVC / PVDC // aliuminio lizdinės plokštelės. 
Pakuočių dydžiai: 8 arba 16 kietųjų pastilių.

Gali būti tiekiamos ne visų dydžių pakuotės.

6.6	Specialūs reikalavimai atliekoms tvarkyti

[bookmark: _Hlk65500994][bookmark: _Hlk97729331]Nesuvartotą vaistinį preparatą ar atliekas reikia tvarkyti laikantis vietinių reikalavimų.


7.	REGISTRUOTOJAS

Mapaex Consumer Healthcare (Ireland) Private Limited
Ida Business Park, Green Road, Newbridge 
Kildare, W12 X902
Airija


8.	REGISTRACIJOS PAŽYMĖJIMO NUMERIS (-IAI) 

LT/1/26/6132/001 – N8
LT/1/26/6132/002 – N16


9.	REGISTRAVIMO / PERREGISTRAVIMO DATA

Registravimo data 2026 m. rugpjūčio 31 d.


10.	TEKSTO PERŽIŪROS DATA

2026 m. rugpjūčio 31 d.

Išsami informacija apie šį vaistinį preparatą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.

























II PRIEDAS

REGISTRACIJOS SĄLYGOS

A.	GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

B.	TIEKIMO IR VARTOJIMO SĄLYGOS AR APRIBOJIMAI




A.	 GAMINTOJAS (-AI), ATSAKINGAS (-I) UŽ SERIJŲ IŠLEIDIMĄ

Gamintojo (-ų), atsakingo (-ų) už serijų išleidimą, pavadinimas (-ai) ir adresas (-ai)

Infarmade S.L.
Calle De La Torre De Los Herberos 35
Polígono Industrial Carretera De La Isla
Dos Hermanas
41703 Sevilla
Ispanija


B.	TIEKIMO IR VARTOJIMO SĄLYGOS AR APRIBOJIMAI

Nereceptinis vaistinis preparatas.

























III PRIEDAS

ŽENKLINIMAS IR PAKUOTĖS LAPELIS

























A. ŽENKLINIMAS


INFORMACIJA ANT IŠORINĖS PAKUOTĖS

KARTONINĖ DĖŽUTĖ


1.	VAISTINIO PREPARATO PAVADINIMAS

Effafen medaus ir citrinų skonio 8,75 mg kietosios pastilės
flurbiprofenas 


2.	VEIKLIOJI (-IOS) MEDŽIAGA (-OS) IR JOS (-Ų) KIEKIS (-IAI)

Kiekvienoje kietojoje pastilėje yra 8,75 mg flurbiprofeno.


3.	PAGALBINIŲ MEDŽIAGŲ SĄRAŠAS

Vienoje kietojoje pastilėje yra izomalto (E953), skystojo maltitolio, acesulfamo kalio druskos (E950), makrogolio, levomentolio, medaus skonio aromatinės medžiagos (sudėtyje yra citronelolio), citrinų skonio aromatinės medžiagos (sudėtyje yra citralio, citronelolio, geraniolio, limoneno ir linalolio).

Daugiau informacijos žr. pakuotės lapelyje.


4.	FARMACINĖ FORMA IR KIEKIS PAKUOTĖJE

Kietoji pastilė

8 kietosios pastilės
16 kietųjų pastilių


5.	VARTOJIMO METODAS IR BŪDAS (-AI)

Vartoti ant burnos gleivinės.

Prieš vartojimą perskaitykite pakuotės lapelį.


6.	SPECIALUS ĮSPĖJIMAS, KAD VAISTINĮ PREPARATĄ BŪTINA LAIKYTI VAIKAMS NEPASTEBIMOJE IR  NEPASIEKIAMOJE VIETOJE

Laikyti vaikams nepastebimoje ir nepasiekiamoje vietoje.


7.	KITAS (-I) SPECIALUS (-ŪS) ĮSPĖJIMAS (-AI) (JEI REIKIA)


8.	TINKAMUMO LAIKAS

Tinka iki: MMMM.mm 


9.	SPECIALIOS LAIKYMO SĄLYGOS


10.	SPECIALIOS ATSARGUMO PRIEMONĖS DĖL NESUVARTOTO VAISTINIO PREPARATO AR JO ATLIEKŲ TVARKYMO (JEI REIKIA)


11.	REGISTRUOTOJO PAVADINIMAS IR ADRESAS

Mapaex Consumer Healthcare (Ireland) Private Limited
Ida Business Park, Green Road, Newbridge 
Kildare, W12 X902
Airija


12.	REGISTRACIJOS PAŽYMĖJIMO NUMERIS (-IAI) 

LT/1/26/6132/001 – N8
LT/1/26/6132/002 – N16


13.	SERIJOS NUMERIS 

Serija


14.	PARDAVIMO (IŠDAVIMO) TVARKA

Nereceptinis vaistas


15.	VARTOJIMO INSTRUKCIJA

Vietiniam trumpalaikiam gerklės skausmo simptomų, tokių kaip gerklės skausmas, jautrumas, patinimas ir sunkumas ryti, malšinimui suaugusiesiems ir paaugliams nuo 12 metų.

Daugiau informacijos rasite pakuotės lapelyje.
Suaugusiesiems ir paaugliams nuo 12 metų:
Čiulpti po vieną kietąją pastilę kas 3–6 valandas pagal poreikį.
Nevartoti daugiau kaip 5 kietųjų pastilių per 24 valandas.
Nevartoti ilgiau kaip 3 dienas.


16.	INFORMACIJA BRAILIO RAŠTU

Effafen medaus ir citrinų skonio


17.	UNIKALUS IDENTIFIKATORIUS – 2D BRŪKŠNINIS KODAS

Duomenys nebūtini.


18.	UNIKALUS IDENTIFIKATORIUS – ŽMONĖMS SUPRANTAMI DUOMENYS

Duomenys nebūtini.




MINIMALI INFORMACIJA ANT LIZDINIŲ PLOKŠTELIŲ ARBA DVISLUOKSNIŲ JUOSTELIŲ

LIZDINĖ PLOKŠTELĖ


1.	VAISTINIO PREPARATO PAVADINIMAS

Effafen medaus ir citrinų skonio 8,75 mg kietosios pastilės
flurbiprofenas


2.	REGISTRUOTOJO PAVADINIMAS

Mapaex Consumer Healthcare (Ireland) Private Limited


3.	TINKAMUMO LAIKAS

EXP: MMMM.mm


4.	SERIJOS NUMERIS

Lot


5.	KITA





































B. PAKUOTĖS LAPELIS

Pakuotės lapelis: informacija vartotojui

Effafen medaus ir citrinų skonio 8,75 mg kietosios pastilės
flurbiprofenas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas. 
· Neišmeskite šio lapelio, nes vėl gali prireikti jį perskaityti.
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją, vaistininką arba slaugytoją. Žr. 4 skyrių.
· Jei per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1. Kas yra Effafen medaus ir citrinų skonio ir kam jis vartojamas
2. Kas žinotina prieš vartojant Effafen medaus ir citrinų skonio 
3. Kaip vartoti Effafen medaus ir citrinų skonio 
4. Galimas šalutinis poveikis
5. Kaip laikyti Effafen medaus ir citrinų skonio 
6. Pakuotės turinys ir kita informacija


1. Kas yra  Effafen medaus ir citrinų skonio ir kam jis vartojamas

Effafen medaus ir citrinų skonio sudėtyje yra flurbiprofeno. Flurbiprofenas priklauso vaistų, vadinamų nesteroidiniais vaistais nuo uždegimo (NVNU), grupei, pasižyminčiai skausmą malšinančiomis, karščiavimą mažinančiomis ir priešuždegiminėmis savybėmis.

Effafen medaus ir citrinų skonio yra skirtas vietiniam trumpalaikiam suaugusiųjų ir vyresnių kaip 12 metų paauglių gerklės skausmo simptomų, tokių kaip skausmas, patinimas ir sunkumas ryti, malšinimui.

Jei per 3 dienas Jūsų savijauta nepagerėjo arba net pablogėjo, kreipkitės į gydytoją.


2. Kas žinotina prieš vartojant  Effafen medaus ir citrinų skonio 

Effafen medaus ir citrinų skonio vartoti draudžiama:
· jeigu yra alergija flurbiprofenui arba bet kuriai pagalbinei šio vaisto medžiagai (jos išvardytos 6 skyriuje);
· jeigu Jums kada nors pavartojus acetilsalicilo rūgšties arba bet kurio kito NVNU pasireiškė astma, netikėtas švokštimas ar dusulys, sloga, veido patinimas arba niežtintis išbėrimas (dilgėlinė);
· jeigu šiuo metu turite arba kada nors turėjote opą (du ar daugiau skrandžio opos arba žarnyno opos epizodų) arba kraujavimą iš skrandžio ar žarnyno;
· jeigu pavartojus kito NVNU Jums buvo kraujavimas iš virškinimo trakto arba jo perforacija, sunkus kolitas (žarnyno uždegimas) arba kraujo sutrikimų;
· jeigu vartojate dideles acetilsalicilo rūgšties dozes arba kitą NVNU vaistą (pvz., celekoksibą, ibuprofeną, diklofenako natrio druską ir kt.).
· jeigu esate paskutiniame nėštumo trimestre;
· jeigu Jums yra arba buvo sunkus širdies, kepenų ar inkstų nepakankamumas. 


Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Effafen medaus ir citrinų skonio:
· jeigu Jums kada nors buvo astma arba yra alergija;
· jeigu Jums yra tonzilitas (tonzilių patinimas) arba manote, kad Jums gali būti gerklės bakterinė infekcija (nes gali prireikti antibiotikų);
· jeigu jums yra infekcija – žr. toliau esantį skyrių „Infekcijos“.
· jeigu Jums yra padidėjęs kraujospūdis, širdies ir kraujagyslių, kepenų ar inkstų problemų;
· jeigu esate sirgę žarnyno ligomis (opiniu kolitu, Krono liga);
· jeigu Jūs turite aukštą kraujospūdį arba yra širdies nepakankamumas;
· jeigu sergate lėtine autoimunine liga (įskaitant sisteminę raudonąją vilkligę ar mišrią jungiamojo audinio ligą);
· jeigu esate senyvo amžiaus, nes Jums gali dažniau pasireikšti šiame lapelyje išvardytas šalutinis poveikis;
· jeigu esate pirmuosius 6 mėnesius nėščia arba žindote kūdikį;
· jeigu jums pasireiškė analgetikų sukeltas galvos skausmas;

Infekcijos
NVNU gali slėpti infekcijos požymius, pavyzdžiui, karščiavimą ir skausmą. Dėl to gali vėluoti tinkamas infekcijos gydymas, o tai gali padidinti komplikacijų riziką. Jeigu vartojate šio vaisto infekcijos metu ir infekcijos simptomai išlieka arba pasunkėja, nedelsdami kreipkitės į gydytoją arba vaistininką.


Vartojant Effafen medaus ir citrinų skonio
· Atsiradus pirmiesiems odos reakcijos požymiams (bėrimas, pleiskanojimas (lupimąsis)) arba kitiems alerginės reakcijos požymiams, nutraukite šio vaisto vartojimą ir nedelsdami kreipkitės į gydytoją.
· Apie bet kokius neįprastus pilvo simptomus (ypač kraujavimą) praneškite gydytojui. Jeigu Jums nepagerėjo, pablogėjo ar atsirado naujų simptomų, kreipkitės į gydytoją.
· Vaistų, kurių sudėtyje yra flurbiprofeno, vartojimas gali būti susijęs su nedideliu širdies priepuolio (miokardo infarkto) ar insulto rizikos padidėjimu. Bet kokia rizika yra labiau tikėtina vartojant dideles dozes ir ilgą laiką. Neviršykite rekomenduojamos dozės ar gydymo trukmės (3 dienų).


Vaikams 
Šis vaistas nėra skirtas jaunesniems nei 12 metų vaikams.

Kiti vaistai ir Effafen medaus ir citrinų skonio 
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui. Ypač informuokite juos, jei vartojate:
· mažas acetilsalicilo rūgšties dozes (iki 75 mg per parą);
· vaistus nuo aukšto kraujospūdžio ar širdies nepakankamumo (antihipertenzinius vaistus, širdies glikozidus);
· šlapimo išsiskyrimą skatinančias tabletes (diuretikus, įskaitant kalį sulaikančius vaistus);
· kraują skystinančius vaistus (antikoaguliantus, trombocitų agregaciją slopinančius vaistus);
· vaistus nuo podagros (probenecidą, sulfinpirazoną);
· kitus NVNU ar kortikosteroidus (pvz., celekoksibą, ibuprofeną, diklofenako natrio druską ar prednizoloną);
· mifepristoną (vaistą, vartojamą nėštumui nutraukti);
· chinolonų klasės antibiotikus (pvz., ciprofloksaciną);
· ciklosporiną ar takrolimuzą (vaistus, vartojamus imuninei sistemai slopinti);
· fenitoiną (vaistą epilepsijai gydyti);
· metotreksatą (vaistą autoimuninėms ligoms ar vėžiui gydyti);
· ličio preparatus ar selektyvius serotonino reabsorbcijos inhibitorius (vaistus nuo depresijos);
· geriamuosius vaistus nuo diabeto (cukriniam diabetui gydyti);
· zidovudiną (ŽIV infekcijai gydyti);

Effafen medaus ir citrinų skonio vartojimas su maistu, gėrimais ir alkoholiu
Gydymo Effafen medaus ir citrinų skonio metu reikia vengti alkoholio vartojimo, nes jis gali padidinti kraujavimo iš skrandžio ar žarnyno riziką. 

Nėštumas, žindymo laikotarpis ir vaisingumas
Geriamosios flurbiprofeno formos (pvz., tabletės) gali sukelti neigiamą poveikį Jūsų negimusiam vaikui. Nežinoma, ar ta pati rizika taikytina ir vietiniam Effafen medaus ir citrinų skonio vartojimui.
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą pasitarkite su gydytoju arba vaistininku. Nevartokite Effafen medaus ir citrinų skonio, jeigu esate nėščia paskutinį nėštumo trimestrą.
Nevartokite Effafen medaus ir citrinų skonio per pirmuosius 6 nėštumo mėnesius, nebent yra neabejotinai būtina ir tik gydytojui leidus. Jei gydymas yra būtinas, naudokite mažiausią dozę trumpiausią įmanomą laiką.

Vaistinis preparatas priklauso vaistų grupei (NVNU), kuri gali sutrikdyti moterų vaisingumą. Nutraukus vaisto vartojimą, šis poveikis yra grįžtamas.

Vairavimas ir mechanizmų valdymas
Effafen medaus ir citrinų skonio neturėtų paveikti gebėjimo vairuoti ir valdyti mechanizmus. Tačiau svaigulys ir regos sutrikimai yra galimi NVNU vartojimo šalutinio poveikio reiškiniai. Jei jie pasireiškė, nevairuokite ir nevaldykite mechanizmų. 

Svarbi informacija apie kai kurias Effafen medaus ir citrinų skonio sudedamąsias dalis 
Šio vaisto sudėtyje yra izomalto ir skystojo maltitolio. Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.
Gali truputį laisvinti vidurius. 1 g maltitolio ir izomalto energinė vertė – 2,3 kcal.

Šio vaisto aromatinių medžiagų sudėtyje yra citralio, citronelolio, geraniolio, limoneno ir linalolio, kurie gali sukelti alerginių reakcijų.


3. Kaip vartoti Effafen medaus ir citrinų skonio

Visada vartokite šį vaistą tiksliai, kaip aprašyta šiame lapelyje arba kaip nurodė gydytojas arba vaistininkas. Jei abejojate, kreipkitės į gydytoją arba vaistininką.

Rekomenduojama dozė suaugusiesiems ir paaugliams nuo 12 metų nurodyta toliau.
1 kietoji pastilė kas 3–6 valandas pagal poreikį.
Nevartokite daugiau kaip 5 kietųjų pastilių per 24 valandas. 
Paimkite 1 kietąją pastilę ir lėtai ištirpinkite burnoje. Visada judinkite pastilę burnoje, kol ji tirpsta.

Vartojimas vaikams
Šios pastilės nėra skirtos jaunesniems nei 12 metų vaikams.

Šios kietosios pastilės skirtos tik trumpalaikiam gydymui. Reikia vartoti mažiausią veiksmingą dozę trumpiausią laiką, būtina simptomams palengvinti. Jei Jums yra infekcija ir simptomai (pvz., karščiavimas ir skausmas) išlieka arba pablogėja, nedelsdami kreipkitės į gydytoją arba vaistininką (žr. 2 skyrių). Jei atsiranda burnos dirginimas, flurbiprofeno vartojimą reikia nutraukti.

Nevartokite Effafen medaus ir citrinų skonio ilgiau kaip 3 dienas, nebent taip nurodė gydytojas. Jeigu Jums nepagerėjo, pablogėjo arba atsirado naujų simptomų, kreipkitės į gydytoją.

Ką daryti pavartojus per didelę Effafen medaus ir citrinų skonio dozę
Nedelsdami pasitarkite su gydytoju arba vaistininku, arba vykite į artimiausią ligoninę. Perdozavimo simptomai gali būti pykinimas, vėmimas, pilvo skausmas arba, retais atvejais, viduriavimas. Taip pat gali pasireikšti ūžesys, galvos skausmas ir kraujavimas iš virškinimo trakto.

Pamiršus pavartoti Effafen medaus ir citrinų skonio
Negalima vartoti dvigubos dozes norint kompensuoti praleistą doze.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4. Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

NUTRAUKITE šio vaisto vartojimą ir nedelsdami kreipkitės į gydytoją, jei pasireiškia:
· alerginės reakcijos požymiai, tokie kaip astma, netikėtas švokštimas ar dusulys, niežėjimas, sloga, odos bėrimas ir kt.;
· veido, liežuvio ar gerklės patinimas, dėl kurio pasunkėja kvėpavimas, padažnėja širdies plakimas ir sumažėja kraujospūdis, dėl ko ištinka šokas (tai gali atsitikti net pirmą kartą pavartojus vaisto);
· sunkios odos reakcijos, pavyzdžiui, odos lupimasis, pūslių susidarymas ar pleiskanojimas.

Pasitarkite su gydytoju arba vaistininku, jei pasireiškia bet kuris iš šių reiškinių arba bet koks kitas poveikis, kuris nėra aprašytas.

Kiti galimi šalutinio poveikio reiškiniai.

Dažni šalutinio poveikio reiškiniai (gali pasireikšti rečiau kaip 1 iš 10 asmenų):
· svaigulys, galvos skausmas;
· gerklės dirginimas;
· burnos opos arba skausmas burnoje;
· gerklės skausmas;
· diskomfortas ar neįprastas pojūtis burnoje (pvz., šiluma, deginimas, dilgčiojimas, perštėjimas ir kt.);
· pykinimas ir viduriavimas;
· dilgčiojimo ir niežėjimo pojūtis odoje

Nedažni šalutinio poveikio reiškiniai (gali pasireikšti rečiau kaip 1 iš 100 asmenų):
· mieguistumas arba sunkumas užmigti;
· astmos pasunkėjimas, švokštimas, dusulys;
· pūslelės burnoje ar gerklėje, gerklės aptirpimas;
· sausa burna;
· deginimo pojūtis burnoje ar burnos ertmėje (glosodinija), pakitęs skonio pojūtis, pilvo pūtimas, dujų kaupimasis, vidurių užkietėjimas, nevirškinimas, vėmimas;
· sumažėjęs jautrumas gerklėje;
· karščiavimas, skausmas;
· odos bėrimai, niežtinti oda.

Reti šalutinio poveikio reiškiniai (gali pasireikšti rečiau kaip 1 iš 1 000 asmenų):
· anafilaksinė reakcija;

Dažnis nežinomas (negali būti apskaičiuotas pagal turimus duomenis):
· anemija, trombocitopenija (mažas trombocitų kiekis kraujyje, galintis sukelti kraujosruvas ir kraujavimą);
· patinimas (edema), aukštas kraujospūdis, širdies nepakankamumas ar širdies priepuolis;
· sunkios odos reakcijos, tokios kaip pūslinės reakcijos, įskaitant Stevens-Johnson sindromą, Lyell sindromą ir toksinę epidermio nekrolizę;
· hepatitas (kepenų uždegimas);

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui, vaistininkui arba slaugytojui. Pranešimą apie šalutinį poveikį galite užpildyti ir pateikti Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/ nurodytais būdais arba paskambinti nemokamu telefonu +370 800 73 568. Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5. Kaip laikyti Effafen medaus ir citrinų skonio 

Šį vaistą laikykite vaikams nepastebimoje ir nepasiekiamoje vietoje.

Ant dėžutės po „Tinka iki“ ir lizdinės plokštelės po „EXP“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Šiam vaistui specialių laikymo sąlygų nereikia.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6. Pakuotės turinys ir kita informacija

Effafen medaus ir citrinų skonio sudėtis
-	Veiklioji medžiaga yra flurbiprofenas. Kiekvienoje kietojoje pastilėje yra 8,75 mg flurbiprofeno.

-	Pagalbinės medžiagos yra izomaltas (E953), skystasis maltitolis, acesulfamo kalio druska (E950), makrogolis, levomentolis, medaus skonio aromatinė medžiaga (sudėtyje yra etilfenilacetato, feniletilacetato, citronelolio, aldehido C-16, propilenglikolio (E1520)), citrinų skonio aromatinė medžiaga (sudėtyje yra citralio, citronelolio, geraniolio, limoneno ir linalolio).

Šio vaisto sudėtyje gali būti skystojo lengvo parafino, naudojamo kaip pagalbinė technologinė medžiaga, pėdsakų.

Effafen medaus ir citrinų skonio išvaizda ir kiekis pakuotėje
Effafen medaus ir citrinų skonio kietosios pastilės yra baltos arba šviesiai geltonos spalvos, apvalios, plokščios, nuožulniais kraštais, 7–8 mm storio ir 18–19 mm skersmens. 

Kietosios pastilės tiekiamos PVC / PVDC // aliuminio lizdinėse plokštelėse.
Pakuotės dydžiai: 8 arba 16 kietųjų pastilių.

Gali būti tiekiamos ne visų dydžių pakuotės.

Registruotojas ir gamintojas

Registruotojas
Mapaex Consumer Healthcare (Ireland) Private Limited
Ida Business Park, Green Road, Newbridge
Kildare, W12 X902
Airija

Gamintojas
Infarmade S.L.
Calle De La Torre De Los Herberos 35
Polígono Industrial Carretera De La Isla
Dos Hermanas
41703 Sevilla
Ispanija


Šis vaistas Europos ekonominės erdvės valstybėse narėse registruotas tokiais pavadinimais:
Suomija: 	   Flurbiprofen Mapaex 8,75 mg imeskelytabletti/sugtablett
Vokietija: 	   Flubiprofen Mapaex Honig-Zitrone 8,75 mg Lutschtabletten
Bulgarija:      Вокасепт Honey and Lemon без захар 8,75 mg таблетки за смучене/ Vocasept             Honey and Lemon sugar free 8.75 mg lozenges
Portugalija: 	   Vocasept Intensive
Latvija: 	   Vocafen ar medus un citrona garšu 8,75 mg sūkājamās tabletes
Lietuva: 	   Effafen medaus ir citrinų skonio 8,75 mg kietosios pastilės
Estija: 	   Vocasept mesi ja sidrun suhkruvaba
Austrija: 	   Vocasept 8,75 mg Lutschtabletten
Belgija: 	   Vocafen 8,75 mg zuigtabletten / pastilles
Liuksemburgas: Vocasept Intensive
Danija: 	   Vocafen
Švedija: 	   Vocasept
Norvegija: 	   Vocafen

Šis pakuotės lapelis paskutinį kartą peržiūrėtas 2026-08-31.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje https://vvkt.lrv.lt/lt/.




